ኢትዮጵያን ለመቀየር ብአዴን እና ኦህዴድ ትልቅ ህጋዊ አቅም አላቸዉ። ይህ አቅም ግን ለ26 ዓመታት በከንቱ ባክኗል። ላለፈዉ አሁን ማልቀስ ጥቅም የለዉም። ዋናዉ ነገር ከዚህ ጀምሮ በትክክል አቅሙን በመገንዘብ መጠቀም ነዉ። ከምንም በላይ መከባበር የችግሮች መፍትሔ ነዉ። ብንከባበር እና ለጋራ ጥቅም ከሠራን የሚያጣላን ምድራዊ ሀይል የለም። ኦሮሞ እንደ ህዝብ የራሱ ፍላጎቶች እና ጥቅሞች አሉት። የአማራ ህዝብ ይህን ማመን እና ማክበር አለበት። አማራም በዝያዉ ልክ የራሱ ፍተሃዊ ፍላጎቶች አሉት። የኦሮሞ ህዝብ ያንን አዉቆ ማክበር አለበት። ከሁሉም በላይ ደግሞ “እኔ አዉቅልሀለሁ” የሚል ፈሊጥ መቆም አለበት። በደፈናዉ “አንድ ነን” ማለትም አይሰራም። በቅንነት መነጋገር ያስፈልጋል። ይህ ከሆነ አማራ እና ኦሮሞ የማይተባበሩበት ምንም ምክንያት የለም። ሁለቱ ታላላቅ የኢትዮጽያ ህዝቦች ከተባበሩ ደግሞ የማይፈቱት ችግር አይኖርም። ብአዴን እና ኦህዴድ በቅንነት እና በብስለት የሚመሩትን ህዝቦች በማስተባበር ዘርፈ ብዙ የኢትዮጵያን ችግሮች ለመፍታት መሥራት አለባቸዉ። ይህ የሁለቱ ድርጅቶች ታሪካዊ ሀላፊነት ነዉ። የራስን መብት መጠየቅ የሌላዉን መብት መድፈር አይደለም። የህዝቦች ትብብር ይጠንክር!
